b'\n_START_ARTICLE_\nPrvomajski trg, Piran\n_START_PARAGRAPH_\nPrvomajski trg (v\xc4\x8dasih Stari trg, italijansko Piazza Vecchia) je eden od trgov v Piranu. _NEWLINE_Trg odlikujejo baro\xc4\x8dna arhitektura in plastike.\n_START_SECTION_\nZgodovina\n_START_PARAGRAPH_\nNa lokaciji cerkve sv. Donata so bile leta 1988 izvedene obse\xc5\xbene arheolo\xc5\xa1ke raziskave, ki so odkrile do takrat nepoznane ostaline anti\xc4\x8dnega Pirana. Na podlagi odkritih kerami\xc4\x8dnih posod iz bronaste dobe (18 stoletje pr. K.), ki so le\xc5\xbeale v najni\xc5\xbejih kulturnih plasteh, danes lahko sklepamo o poselitvi piranskega polotoka \xc5\xbee v prazgodovini. Arhitekturni ostanki in drobne najdbe iz 1. stoletja in 2. stoletja n. \xc5\xa1t. pa so prvi dokaz stalne naselitve, ko je naselbina verjetno postala sredi\xc5\xa1\xc4\x8de regionalnega zna\xc4\x8daja, predvsem zaradi mo\xc4\x8dno razvitega ruralnega zaledja. Anonimni geograf iz Ravene v svojem delu Kozmografija iz 6. stoletja med istrskimi mesti omenja tudi Piranon, torej v obdobju, ko so morali prebivalci naselbino zavarovati z obzidjem. Prav zgodnjesrednjeve\xc5\xa1ko obdobje (6.-10. stoletje) je na raziskanem prostoru izpri\xc4\x8dano s \xc5\xa1tevilnimi najdbami, ki nakazujejo na nara\xc5\xa1\xc4\x8dajo\xc4\x8d pomen naselbine. To potrjujejo tudi pisani viri, saj naj bi oglejski patriarh Marcian (619-628) bil doma iz Pirana (hic ex Pirano oppido Istrie ortus), medtem, ko je iz listine cesarja Otona II. (974) razvidno, da je bila tedaj piranska \xc5\xbeupnija podrejena oglejskim patriarhom._NEWLINE_V srednjeve\xc5\xa1kem obdobju (10.-13. stoletje) je imel Stari trg (danes Prvomajski trg) dana\xc5\xa1njo tlorisno zasnovo in status osrednjega  mestnega trga z ob\xc4\x8dinsko pala\xc4\x8do, dana\xc5\xa1njo podobo pa je dobil v 17. in 18. stoletju, ko je njegovo funkcijo prevzel novozgrajeni Tartinijev trg.\n_START_SECTION_\nCisterna\n_START_PARAGRAPH_\nNa sredi trga stoji kamnit zbiralnik de\xc5\xbeevnice, ki zajema skoraj celotno povr\xc5\xa1ino trga. Zgradili so ga po hudi su\xc5\xa1i leta 1775. Na plo\xc5\xa1\xc4\x8dad vodijo stopnice, ki jih krasita alegori\xc4\x8dna kipa Postave in Pravice. Na \xc5\xa1\xc4\x8ditu Postave je zapis podatkov o cisterni: letnica, opis namena gradnje in imena me\xc5\xa1\xc4\x8danov, ki so prispevali sredstva za gradnjo. Na \xc5\xa1\xc4\x8ditu Pravice so mestni grb, grb dru\xc5\xbeine Marcello in grb rodbine Bemba.'